Renosterstropers in Pongola in hegtenis geneemFoto: SAPD/Facebook Twee vermeende stropers is Vrydagaand in Pongola, KwaZulu-Natal in hegtenis geneem. Maj. Thulani Zwane, provinsiale polisiewoordvoerder, het Saterdag gesê ŉ gesamentlike poging van die Durban-polisie se georganiseerde misdaadeenheid en die polisie se taakspan het tot die inhegtenisname gelei. “Die verdagtes het beplan om twee renosters in een van die Safari-wildtuine vir hul horings dood te maak,” het Zwane gesê. “Die polisie het op hulle toegeslaan en beslag gelê op ŉ 375-jaggeweer en ammunisie, ŉ knaldempers en ŉ byl.” Die verdagtes is na die Pongola-polisiestasie geneem vir aanhouding. Hulle staan tereg op die onwettige jag van renosters en die onwettige besit van ŉ vuurwapen en ammunisie. Hulle moet Maandag in die Pongola-landdroshof verskyn.